Source: https://www.riigikohus.ee/et/uudiste-arhiiv/riigikohus-ja-soome-ulemkohus-peavad-tartus-uhisseminari
Timestamp: 2020-07-05 16:35:35+00:00
Document Index: 1137810

Matched Legal Cases: ['Riigikohus ', 'kohus ', 'Riigikohus\n', 'Riigikohus ', 'kohus ', 'Riigikohus ', 'kohus ', 'Riigikohus ']

﻿ Riigikohus ja Soome Ülemkohus peavad Tartus ühisseminari | Riigikohus
Riigikohus ja Soome Ülemkohus peavad Tartus ühisseminari
Tänasest homseni toimuval ühisseminaril vaadeldakse, kuidas on Eesti ja Soome õiguskorrad kujunenud, kui kaugele on riigid kohtusüsteemi arengus jõudnud ning millised on kohtute tulevikuväljavaated. Seminar käsitleb nii erinevate õigusvaldkondade menetluslikke iseärasusi kui ka kohtutes kasutatavaid infotehnoloogilisi lahendusi.
Ühisseminaril osalevad pea kõik mõlema riigi kõrgeimad kohtunikud. Riigikohtu esimehe Villu Kõve sõnul on ühisseminar märgiline, sest naaberriigi kohtute ajalugu on saanud alguse küll sarnastes tingimustes ja samal ajal, ent vastastikune suhtlus on olnud pigem tagasihoidlik. „Riigikohus hindab väga kõrgelt Soome Ülemkohtu huvi ühise seminari ja meie kohtusüsteemi vastu. Ajal, mil Soome Ülemkohus on just tähistanud 100. aastapäeva ja Riigikohus on kohe selle verstapostini jõudmas, õpime lõpuks ka teineteist paremini tundma.“
Ühisseminar algas täna riigikohtunik Eerik Kergandbergi ja Soome ülemkohtunik Jarmo Littuneni ettekannetega Eesti ja Soome õiguskordade kujunemisest. Kuidas on Eesti ja Soome kõrgeimates kohtutes korraldatud põhiseaduslikkuse järelevalve, vaatlesid riigikohtunik Ivo Pilving ja Soome ülemkohtunik Asko Välimaa. „Nagu tänaselt seminarilt õppisin, on neid asju, milles meie sarnase taustaga kohtusüsteemid erinevad, päris mitu,“ märkis Soome Ülemkohtu esimees Timo Esko. „Näiteks põhiseaduslikkuse järelevalve – meie lähenemised siin on erinevad ja ma olen kindel, et teilt saadud kogemus on üks nendest teemadest, mida me Soomes edasi arutame.“
Homsel seminaril teevad Riigikohtu direktor Kerdi Raud ja Soome ülemkohtunik Ari Kantor ettekanded kohtutes kasutatavatest infotehnoloogilistest lahendustest. Ärikeelust tsiviil-ja kriminaalmenetluses kõnelevad Riigikohtu tsiviilkolleegiumi nõunik Margit Vutt ning Soome ülemkohtunik Jussi Tapani.